"UN VEAC DE FRUMUSEŢE" - Muzeului Național al Satului “Dimitrie Gusti”
2018-07-26 10:00 - 2018-09-09 18:00 (Europe/Bucharest) | Muzeul Național al Satului „Dimitrie Gusti”, 28-30, Șoseaua Pavel Dimitrievici Kiseleff, Bucureşti, 011347, România
În anul Centenarului Marii Uniri nu puteam să nu ne gândim la femeile care și-au petrecut soții când au plecat pe front, care au fost nevoite să plece în pribegie. Este un veac în care femeile românce au trăit adevărate tragedii: în Primul Război Mondial şi-au pierdut soţii, tații, au ajuns în prizonierat, au trăit dramele celui de-al Doilea Război Mondial, au fost aruncate în închisorile comuniste, au fost la Canal, au pierdut totul de nenumărate ori și au reușit de fiecare dată să se reinventeze și să o ia de la capăt. Dar cel mai important lucru: au știut să nu își piardă frumusețea interioară. Și-au legat numele de descoperiri importante în domeniul medical, de primele salturi cu parașuta, de prima înscriere la o facultate de drept, de prima notă de 10 în gimnastică și de multe, multe altele. Au scris istorii și au fost alături de soții lor atunci când s-a realizat Marea Unire. De fiecare dată, au purtat cu mândrie costumul nostru popular și l-au făcut celebru. Regina Maria este cea care a făcut cunoscut costumul nostru popular peste tot în lume.

Muzeul Național al Satului Dimitrie Gusti vă invită, joi, 26 iulie, ora 17.30, în Sala H.H. Stahl și Foaier H.H. Stahl , să admirați „Un veac de frumusețe”, o expoziție document. Peste 200 de piese de patrimoniu din colecțiile muzeului vă vor convinge că femeile au creat adevărate opere de artă, în lungile ierni la lumina opaiţului sau lumânării. Cu mâinile pline de bătături şi arse de soarele verii au ştiut să ţeasă o pânză fină ca un abur, au ştiut să brodeze cu fir de aur şi să croiască cămăşi, rochii, sumane pe care de zeci de ani marii creatori de modă încearcă în zadar să le copieze.
În cele 2 săli vor fi prezentate costume din toate zonele țării și ale minorităților etnice.

Copilărie în IE - Muzeului Național al Satului “Dimitrie Gusti”
2018-06-24 10:00 - 2018-09-09 18:00
Începând cu 24 iunie, sărbătoarea Sânzienelor și Ziua Universală a Iei și până la cea a sfinților Ioachim și Ana, părinții Maicii Domnului, Muzeul Național al Satului „Dimitrie Gusti” găzduiește o nouă expoziție a fotografei Cristina Nichituș Roncea. „Copilărie în IE” reunește imagini ale bucuriei copiilor fotografiați în pridvoarele bisericilor și în curțile țărănești ale Muzeului nostru, împreună cu părinții lor, la evenimente organizate în parteneriat cu www.PhotographyStudio.Ro.
Chipurile lor, surprinse în „Țara Minunilor”, cum spune autoarea, vă vor încânta în aer liber, în Gospodăria Jurilovca, pe pajiștea căreia se desfășoară anual, în luna august, și evenimentul de alăptare sincron la nivel mondial „Marea atașare”. Fotografa Cristina Nichituș Roncea a lucrat pentru agenția Mediafax, presa și publicații centrale și a primit mai multe distincții pentru albumele, expozițiile și proiectele sale fotografice, în prezent specializându-se pe fotografia de familie și copii.
„Într-o vreme când desacralizarea, confuzia şi, mai presus de toate, păcatul sunt atotputernice, fotografiile Cristinei Nichituș Roncea au putere reconfortantă. Doamna Cristina Nichituş Roncea a izbutit, prin arta sa, dar, mai ales, prin forţa sufletului, să coboare Cerul pe pământ şi să ne smulgă, fie şi pentru o clipă, din mizeriile cotidianului pentru a ne înălţa într-o lume purificată”, scria academicianul Florin Constantiniu în prefața unuia dintre albumele de fotografii ale artistei, intitulat „Precum în Cer”, disponibil și la librăria Muzeului.
„Expoziția „Copilărie în IE” este un omagiu adus candorii și luminii din ochii copiilor, frumuseții portului popular românesc și celui mai admirabil Muzeu din România”, afirmă autoarea, fotografa de copii Cristina Nichituș Roncea. Vă așteptăm!
